CELEX: 52014PC0664
Language: da
Date: 2014-10-29
Title: Forslag til RÅDETS AFGØRELSE om fastlæggelse af den holdning, Den Europæiske Union skal indtage i Verdenshandelsorganisationens Almindelige Råd vedrørende Republikken Seychellernes tiltrædelse af WTO

|
			
		
		
		52014PC0664
		
			Forslag til RÅDETS AFGØRELSE om fastlæggelse af den holdning, Den Europæiske Union skal indtage i Verdenshandelsorganisationens Almindelige Råd vedrørende Republikken Seychellernes tiltrædelse af WTO /* COM/2014/0664 final - 2014/0307 (NLE) */
			
				
		
		
			
			   	BEGRUNDELSE
I. INDLEDNING
Medlemmerne af Verdenshandelsorganisationen
(WTO) og Seychellerne er nået til den afsluttende fase i forhandlingerne om en
aftale om vilkårene for Seychellernes tiltrædelse af organisationen. Dette sker
efter 19 års forhandlinger, som blev indledt, da Seychellerne i 1995 indgav sin
ansøgning om tiltrædelse af WTO. Seychellernes anmodning om tiltrædelse er
blevet behandlet under hensyntagen til de samlede bilaterale
handelsforbindelser med Seychellerne inden for rammerne af EU/AVS-partnerskabet
og et tilsagn fra Seychellerne om at fortsætte handelsliberaliseringen inden
for rammerne af en fuld økonomisk partnerskabsaftale. Rådet skal i henhold til
traktaten om Den Europæiske Unions funktionsmåde træffe afgørelse om
godkendelse af vilkårene for Seychellernes tiltrædelse, før Unionen formelt kan
støtte denne godkendelse i WTO.
Et resumé af tiltrædelsesvilkårene er givet
nedenfor.
II. SEKTORINDDELT RESUMÉ AF VILKÅRENE FOR
SEYCHELLERNES TILTRÆDELSE AF WTO
Liste over forpligtelser
Varer (samlet)
Den endelige bundne sats (FBR) i
tiltrædelsesordningen for Seychellerne er i gennemsnit på 16,1 %.
Den endelige bundne sats for landbrugsvarer,
der i gennemsnit er på 26,8 %, er højere end satsen på 10,5 % for
industrivarer. 
Seychellerne vil gennemføre alle de endelige
bundne satser at regne fra datoen for tiltrædelsen.
Disse gennemsnitlige toldniveauer er rimelige
i betragtning af størrelsen og sårbarheden af Seychellernes økonomi. Unionens
hidtidige praksis har været at acceptere sådanne toldsatser som rimelige for
økonomier af sammenlignelig størrelse.
Industrivarer 
–              
Den endelige bundne sats for ikke-landbrugsvarer er
i gennemsnit på 10,5 %.
–              
De højeste gennemsnit på ca. 25 % kan
konstateres inden for fiskerivarer, møbler og fodtøj.
–              
Seychellerne indrømmer toldfri behandling for
farmaceutiske produkter, medicinsk udstyr og informationsteknologi (ITA), idet
de endelige bundne satser for disse produkter fastsættes til 0 %.
–              
De højeste toldsatser er på 200 % for dæk, der
er regummierede eller hvori der er fræset nye riller, og for brugte
beklædningsgenstande. 
Landbrugsvarer 
–              
Den endelige bundne sats for landbrugsvarer er i
gennemsnit på 26,8 %.
–              
De højeste toldsatser inden for landbruget er på
250 % for øl og whisky i plastikflasker, og på 200 % for tobak.
Tjenesteydelser 
Seychellerne vil afgive tilsagn vedrørende
markedsadgang og national behandling inden for en lang række
tjenesteydelsessektorer såsom liberale tjenesteydelser, computertjenesteydelser
og andre forretningsrelaterede tjenesteydelser, kommunikationstjenesteydelser,
bygge- og anlægstjenesteydelser, distributionstjenesteydelser,
uddannelsestjenesteydelser, miljøtjenesteydelser, finanstjenesteydelser
(forsikring og bankvirksomhed), sundhedstjenesteydelser og sociale
tjenesteydelser, turismetjenesteydelser og transporttjenesteydelser (sø- og
lufttransport samt støttetjenester).
Forpligtelser i henhold til
protokollen
Medlemmerne af WTO søgte i
tiltrædelsesprocessens afsluttende multilaterale fase sammen at sikre
grundlæggende kompatibilitet mellem Seychellernes erhvervslovgivning og
institutioner og WTO's regler og aftaler ved at optage disse i
tiltrædelsesprotokollen og arbejdsgruppens rapport. På denne baggrund har
Seychellerne påtaget sig de standardforpligtelser, der er fastsat i arbejdsgruppens
rapport, og givet afkald på eventuelle overgangsperioder, undtagen hvad angår
WTO-aftalen om tekniske handelshindringer, som først vil være fuldt
implementeret fra december 2015. 
Seychellerne har i denne forbindelse bl.a.
forpligtet sig til at fjerne alle andre toldafgifter og andre afgifter og til
at fastsætte dem til 0 % ved tiltrædelsen og også til at lade en
godkendelsesordning erstatte det nuværende forbud mod indførsel af visse
SPS-relaterede produkter (huder og skind samt palmeplanter), brugte køretøjer,
venstrestyrede køretøjer, selvkørende enheder og kamuflagebeklædning.
III. ANBEFALING
Kommissionen fremlægger disse vilkår for
Seychellernes tiltrædelse af WTO med henblik på Rådets godkendelse, da den
betragter disse som en afbalanceret og ambitiøs pakke af forpligtelser om
markedsliberalisering, som både vil sikre Seychellerne og landets
handelspartnere i WTO betydelige fordele.
2014/0307 (NLE)
Forslag til
RÅDETS AFGØRELSE
om fastlæggelse af den holdning, Den
Europæiske Union skal indtage i Verdenshandelsorganisationens Almindelige Råd
vedrørende Republikken Seychellernes tiltrædelse af WTO
RÅDET FOR DEN EUROPÆISKE UNION HAR —
under henvisning til traktaten om Den
Europæiske Unions funktionsmåde, særlig artikel 91, artikel 100, stk. 2, og
artikel 207, stk. 4, første afsnit, sammenholdt med artikel 218, stk. 9,
under henvisning til forslag fra
Europa-Kommissionen, og
ud fra følgende betragtninger:
(1)       Den 31. maj 1995 ansøgte
Republikken Seychellernes regering om tiltrædelse af Marrakeshoverenskomsten om
oprettelse af Verdenshandelsorganisationen (WTO) i henhold til artikel XII i
den pågældende overenskomst.
(2)       En arbejdsgruppe vedrørende
Republikken Seychellernes tiltrædelse blev nedsat den 11. juli 1995 med den
opgave at nå til enighed om tiltrædelsesvilkår, der er acceptable for
Republikken Seychellerne og alle WTO's medlemmer.
(3)       Kommissionen har på Unionens
vegne ført forhandlinger om en omfattende række tilsagn om
markedsliberalisering fra Republikken Seychellerne, som opfylder Unionens ønsker,
idet der tages hensyn til de bilaterale handelsforbindelser med Seychellerne
inden for rammerne af EU/AVS-partnerskabet og tilsagnet fra Seychellerne om at
fortsætte handelsliberaliseringen inden for rammerne af en fuld økonomisk
partnerskabsaftale.
(4)       Disse tilsagn indgår nu i
protokollen om Republikken Seychellerens tiltrædelse af WTO.
(5)       Tiltrædelsen af WTO ventes at
give et positivt og varigt bidrag til processen med økonomisk reform og
bæredygtig udvikling i Republikken Seychellerne.
(6)       Tiltrædelsesprotokollen bør
derfor godkendes.
(7)       Artikel XII i overenskomsten
om oprettelse af WTO indeholder en bestemmelse om, at tiltrædelsesvilkårene
aftales mellem det tiltrædende medlem og WTO, og at WTO's Ministerkonference
godkender tiltrædelsesvilkårene på WTO's vegne. Det foreskrives i artikel IV.2
i overenskomsten om oprettelse af WTO, at Ministerkonferencens hverv i
perioderne mellem samlingerne skal varetages af Det Almindelige Råd.
(8)       Det er derfor nødvendigt at
fastlægge den holdning, som Unionen skal indtage i WTO's Almindelige Råd
vedrørende Republikken Seychellernes tiltrædelse af WTO —
VEDTAGET DENNE AFGØRELSE: 
Artikel 1
Den holdning, Den Europæiske Union skal
indtage i Det Almindelige Råd under WTO vedrørende Republikken Seychellernes
tiltrædelse af WTO, er at godkende tiltrædelsen.
Artikel 2
Denne afgørelse træder i kraft på dagen for
vedtagelsen.
Udfærdiget i Bruxelles, den […].
                                                                       På
Rådets vegne           
                                                                       […]
                                                                       Formand